b'\n_START_ARTICLE_\nOrlaivi\xc5\xb3 registracija\n_START_PARAGRAPH_\nOrlaivi\xc5\xb3 registracija\xc2\xa0\xe2\x80\x93 tai speciali\xc5\xb3 raid\xc5\xbei\xc5\xb3 ir numeri\xc5\xb3 derinys, ra\xc5\xa1omas ant vis\xc5\xb3 orlaivi\xc5\xb3 \xc5\xa1ono, siekiant juos identifikuoti. Kariniai orlaiviai \xc5\xbeymimi pagal uodegos kod\xc4\x85 ir serijos numer\xc4\xaf. Pagal Tarptautin\xc4\x97s civilin\xc4\x97s aviacijos organizacijos \xc4\x8cikagos konvencij\xc4\x85 visi orlaiviai privalo b\xc5\xabti registruoti nacionalin\xc4\x97s aviacijos agent\xc5\xabros ir viso orlaivio naudojimo metu tur\xc4\x97ti registracijos dokumentus. Kai kurios nacionalin\xc4\x97s agent\xc5\xabros reikalauja, kad specialioje orlaivio fiuzelia\xc5\xbeo vietoje ant nedegan\xc4\x8dios lentel\xc4\x97s b\xc5\xabt\xc5\xb3 pa\xc5\xbeym\xc4\x97tas registracijos numeris\xc2\xa0\xe2\x80\x93 tai siekiama, kad avarijos ar kit\xc5\xb3 pana\xc5\xa1i\xc5\xb3 \xc4\xafvyki\xc5\xb3 metu b\xc5\xabt\xc5\xb3 lengviau atpa\xc5\xbeinti orlaiv\xc4\xaf._NEWLINE_Nors kiekvienas orlaivis \xc5\xbeymimas atskiru numeriu, gali b\xc5\xabti leid\xc5\xbeiama numerius keisti. Tai gali b\xc5\xabti daroma, kai orlaivis parduodamas, sunaikinamas ar sand\xc4\x97liuojamas. Taip pat orlaivi\xc5\xb3 registracijos numeris gali keistis d\xc4\x97l nauj\xc5\xb3 savinink\xc5\xb3, registracijos teis\xc4\x97s ar kitomis pana\xc5\xa1iomis situacijomis.\n_START_SECTION_\nIstorija\n_START_PARAGRAPH_\nPirmieji prad\xc4\x97ti orlaivi\xc5\xb3 registracijos \xc5\xbeym\xc4\x97jimai buvo pagal 1913\xc2\xa0m. nustatytus radijo \xc5\xa1aukinius. Iki 1919\xc2\xa0m. \xc5\xa1ie \xc5\xa1aukiniai buvo nustatyti visiems radijo signal\xc5\xb3 naudotojams, o ne atskiriems orlaiviams. Nuo 1919\xc2\xa0m. Pary\xc5\xbeiaus oro navigacijos konvencijos registracija tapo privaloma visiems orlaiviams. Pagal \xc5\xa1i\xc5\xb3 met\xc5\xb3 susitarim\xc4\x85 orlaivi\xc5\xb3 \xc5\xbeym\xc4\x97jimui buvo naudojamas nacionalinis valstyb\xc4\x97s \xc5\xbeym\xc4\x97jimas, po kurio tur\xc4\x97jo b\xc5\xabti br\xc5\xabk\xc5\xa1nelis, keturios raid\xc4\x97s ir tam tikras balsis._NEWLINE_Nuo 1927\xc2\xa0m. orlaivi\xc5\xb3 registracij\xc4\x85 pri\xc5\xbei\xc5\xabri Tarptautin\xc4\x97 civilin\xc4\x97s aviacijos organizacija. 1944\xc2\xa0m. surengtoje \xc4\x8cikagos konvencijoje nutarta, kad visi orlaiviai, besinaudojantys oro erdve, privalo b\xc5\xabti registruoti, o numeris visuomet matomas ant orlaivio \xc5\xa1ono.\n_START_SECTION_\n\xc5\xbdym\xc4\x97jimas\n_START_PARAGRAPH_\n\xc4\xaeprastai orlaivi\xc5\xb3 \xc5\xbeym\xc4\x97jim\xc4\x85 sudaro 5 raid\xc4\x97s, atskirtos br\xc5\xabk\xc5\xa1neliu, pavyzd\xc5\xbeiui \xc5\xbeym\xc4\x97jimas VT-ANG rei\xc5\xa1kia, kad orlaivis yra i\xc5\xa1 Indijos (VT raid\xc4\x97s priklauso Indijos oro erdvei). Tam tikri \xc5\xbeym\xc4\x97jimai skiriasi skirtingose \xc5\xa1alyse ar skirtingiems orlaiviams. Tarkim JAV visi orlaiviai pradedami \xc5\xbeym\xc4\x97ti raide N, po jos seka nuo vieno iki penki\xc5\xb3 raid\xc5\xbei\xc5\xb3 ir skai\xc4\x8di\xc5\xb3 derinys._NEWLINE_Kitoks \xc5\xbeym\xc4\x97jimas naudojamas bendrosios aviacijos orlaiviams\xc2\xa0\xe2\x80\x93 jie \xc5\xbeymimi tokia tvarka: pirmoje vietoje \xc5\xbeymima \xc5\xa1alies raid\xc4\x97 ar raid\xc4\x97s, po br\xc5\xabk\xc5\xa1nelio ra\xc5\xa1omos dar keturios raid\xc4\x97s ar skai\xc4\x8di\xc5\xb3 ir raid\xc5\xbei\xc5\xb3 derinys.'